KIRJALLINEN KYSYMYS E-0019/00

esittäjä(t): Bart Staes (Verts/ALE) komissiolle

(19. tammikuuta 2000)

Aihe: ECHO-budjetista maksettava torjuttu ruoka-apu

Lähiaikoina lennätetään yli 70 tonnia ruoka-apua, noin 170 000 naudanlihapurkkia, takaisin Irlantiin Bosnian viranomaisten kieltäydyttyä päästämästä kyseistä lihaerää kulutukseen. Tämän ruoka-apuprojektin epäonnistuminen merkitsee suurta taloudellista menetystä Lääkärit ilman rajoja -järjestölle ja ECHOlle,

Euroopan yhteisön humanitaarisen avun toimistolle. ECHO osallistui projektiin 7,3 miljoonalla frangilla ja toimisto ei aio pyytää summan palauttamista, koska Lääkärit ilman rajoja -järjestö on täyttänyt kaikki sopimukselliset velvoitteensa.

1. Milloin ECHO sai tietää, että a) Kroatian ja b) Bosnian tulli eivät anna ruoka-avulle kauttakulkulupaa?

2. Ryhtyikö komissio tästä (näistä) kiello(i)sta kuultuaan toimiin saadakseen ruoka-avun sittenkin perille? Jos vastaus on kielteinen, miksi komissio ei tehnyt mitään, vaikka naudanliha oli laadullisesti kelvollista ja kyse oli suuresta rahallisesta tappiosta?

3. Milloin ECHO sai tietää Bosnian viranomaisten kieltäytyneen jakamasta ruoka-apua Bosnian vammaisille?

4. Ryhtyikö komissio tästä kiellosta kuultuaan toimiin saadakseen ruoka-avun sittenkin kuluttajien käyttöön? Jos vastaus on kielteinen, miksi komissio ei tehnyt mitään, vaikka naudanliha oli laadullisesti kelvollista ja kyse oli suuresta rahallisesta tappiosta?

5. Aikovatko komissio ja ECHO, myöntäessään jatkossa kolmansille osapuolille humanitaarisia hankkeita, tehdä sellaisia sitovia sopimuksia, joihin sisältyy tulosvastuu ja mahdollisuus maksujen takaisinperintään, jos palveluja ja tarvikkeita ei toimiteta? Jos vastaus on kielteinen, miten komissio aikoo tulevaisuudessa estää ECHOn budjetin vaarantumisen sen seurauksena, että humanitaarisiin hankkeisiin liittyviä palveluja ja tarvikkeita ei toimitetakaan?

Poul Nielsonin komission puolesta antama vastaus

(8. maaliskuuta 2000)

Komissio teki tammikuussa 1997 sopimuksen (ECHO/YU-/B7-0214/96/0228AB, arvo 2 200 000 ecua) Lääkärit ilman rajoja -järjestön belgialaisen osaston kanssa muun muassa noin 99 tonnin elintarvikeavun (naudanlihagulassisäilykkeitä) toimituksesta ja jakelusta Bosnian ja Hertsegovinan (BiH) pakolaisille ja hätäsiirtolaisille. Sopimuksen talousarviossa naudanlihagulassin arvo oli 155 000 ecua. Tämä tuki oli jatkoa Euroopan yhteisön humanitäärisen toimiston (ECHO) toiminnalle Bosnian ja Hertsegovinan sodan syttymisen jälkeen.

Komissio on seurannut koko sopimuksen ajan niitä tapahtumia, jotka liittyvät avun lähettämiseen ja myöhemmin Bosnian ja Hertsegovinan viranomaisten kieltäytymiseen luovuttamasta lähetystä. Sopimuksen toteuttamisesta on laadittu toimintakertomuksia, joiden lisäksi sekä Kroatiassa että Bosniassa ja Hertsegovinassa paikalla ollut ECHOn kenttähenkilöstö on osallistunut 17. päivästä helmikuuta 1997 lähtien useisiin kahdenvälisiin tapaamisiin Lääkärit ilman rajoja -järjestön kanssa sekä kolmikantaneuvotteluihin Lääkärit ilman rajoja -järjestön ja Bosniaa ja Hertsegovinan viranomaisten välillä.

Viranomaisten kieltäydyttyä luovutuksesta Lääkärit ilman rajoja -järjestö nosti Bosnian ja Hertsegovinan viranomaisia vastaan kanteen. Bosnian ja Hertsegovinan korkeimman oikeuden hylättyä syytteen lopullisesti Lääkärit ilman rajoja -järjestön belgialainen osasto ilmoitti virallisesti komissiolle 5 päivänä lokakuuta 1998, että sopimuksen puitteissa hankitun naudanlihagulassin jakelu ei ollut sujunut suunnitelman mukaan, vaan että Bosnian ja Hertsegovinan viranomaiset olivat pysäyttäneet lähetyksen sen saavuttua Sarajevoon.

Seuraavat olosuhteet olisi otettava huomioon:

- Lääkärit ilman rajoja -järjestön belgialainen osasto sai kirjallisen luvan Bosnian ja Hertsegovinan maatalousministeriöltä elintarvikkeiden tuomiseksi maahan (12. päivänä helmikuuta 1997), ennen kuin tavaroiden vienti Irlannista aloitettiin.

- Kaksi riippumatonta eurooppalaista laboratoriota todisti, että tavarat olivat elintarvikkeiksi soveltuvia.

- Helmikuun 28. päivänä 1997 elintarvikkeiden kuljetuksen aikana Bosnian ja Hertsegovinan hallitus antoi asetuksen, jolla kiellettiin naudanlihan ja naudanlihatuotteiden tuonti Irlannista, Saksasta ja Sveitsistä.

- Naudanlihan ja naudanlihatuotteiden viennin rajoittamisesta Yhdistyneestä kuningaskunnasta (Pohjois-Irlanti mukaan luettuna) 27. maaliskuuta 1996 annettu komission päätös (96/239/EY) ei koskenut Irlantia.

- Bosnian ja Hertsegovinan hallituksen tälle lähetykselle asettaman kiellon johdosta elintarvikkeiden ohjaaminen muuhun humanitaariseen kohteeseen oli mahdotonta.

On todella valitettavaa, että Bosnian ja Hertsegovinan hallitus kielsi irlantilaisten naudanlihatuotteiden tuonnin. Komissiolla ei kuitenkaan ole keinoja kumota sellaisen hallituksen käskyä, jota se on sitoutunut tukemaan.

Kumppanuutta koskevan puitesopimuksen mukaan komissiolla ei ole velvoitetta korvata jakamatta jäänyttä gulassia. Huolellisen tosiasiain harkinnan jälkeen ja hankkeen toteuttamisen aikana vallinneiden poikkeuksellisten olosuhteiden johdosta komissio on kuitenkin hyväksynyt Lääkärit ilman rajoja -järjestön belgialaisen osaston vetoomuksen kumppanuussopimukseen liittyvien yleisten ehtojen(1) force majeure -lausekkeeseen. Tämä komission hyväksyntä koskee vain tätä yksittäistä tilannetta eikä se rajoita tulevien samankaltaisten tilanteiden tulkintaa.

(1) Kumppanuussopimuksen yleisten ehtojen 5 artiklan 3 kohdassa todetaan, että kumppanilla on oltava oikeus kirjallisesti keskeyttää tai päättää välittömästi toimien toteuttaminen force majeure -syistä. Kumppanin siihen mennessä sitomat tai käyttämät varat veloitetaan toimen talousarviosta.